DA Den Europæiske Unions Tidende CE 88/321

(2004/C 88 E/0326)

SKRIFTLIG FORESPØRGSEL E-0267/03

af Laura González Álvarez (GUE/NGL) til Kommissionen

(6. februar 2003)

Om: Misbrug af dominerende stilling fra de spanske luftfartsselskaber Spanairs og Iberias side

Den asturianske forbrugersammenslutning Unión de Consumidores de Asturias (Spanien) har rejst kritik af luftfartsselskaberne Iberias og Spanairs seneste reklamekampagne, fordi den mener, at udeladelse af vigtige oplysninger for forbrugerne i reklamen (såsom at man skal være bortrejst natten mellem lørdag og søndag, højst kan være bortrejst i ti dage, og at billetten skal købes fire dage i forvejen osv.) kan være i strid med direktiv 97/55/EF (1) om vildledende reklame.

Den pågældende forbrugersammenslutning kritiserer desuden disse luftfartsselskaber og Air Nostrum for at indgå aftaler om billetpriser, hvilket udgør misbrug af dominerende stilling og er i strid med artikel 82 i EF-traktaten om misbrug af dominerende stilling.

Har Kommissionen kendskab til disse forhold?

Hvilke foranstaltninger agter Kommissionen at træffe i sin egenskab af traktaternes vogter for at sikre, at fællesskabsretten overholdes i det nævnte tilfælde?

Svar afgivet på Kommissionens vegne af David Byrne

(14. marts 2003)

Kommissionen er blevet opmærksom på forskellige klager fra forbrugerorganisationer vedrørende vildledende reklamepraksis i lufttransportsektoren. Det er et væsentligt aspekt af Fællesskabets forbruger-og transportpolitik, at passagererne bør have krav på at modtage omfattende og klare oplysninger. Udeladelse af vigtige oplysninger i reklamer for tjenesteydelser i lufttransportsektoren kan være en overtrædelse af fællesskabslovgivningen. Rådets direktiv 84/450/EØF af 10. september 1984, (2) som ændret ved Europa-Parlamentets og Rådets direktiv 97/55/EF af 6. oktober 1997 om vildledende reklame for at medtage sammenlignende reklame, er et effektivt redskab til imødegåelse af vildledende reklamepraksis. Den daglige håndhævelse i praksis af dette direktiv henhører imidlertid under medlems- staternes kompetence, idet de er bedst placeret for at afgøre, hvordan dette mål skal nås i deres land. Kommissionen er desværre ikke i stand til at behandle individuelle klager, borgerne måtte indsende til medlemsstaternes myndigheder. Men gennemgangen af de foranstaltninger, den spanske regering har meddelt, at den har truffet vedrørende vildledende og sammenlignende reklame, tillader ikke Kommissionen at konkludere, at der sker en overtrædelse af fællesskabslovgivningen.

For at imødekomme luftfartpassagerernes kritik udsendte Kommissionen den 7. juni 2002 et hørings-dokument om luftfartselskabernes kontrakter med passagererne. Det drejede sig bl.a. om, hvilke oplysninger passagererne bør modtage, før de køber en flybillet. Under høringen indgik der en lang række bidrag fra berørte parter, og Kommissionen vurderer i øjeblikket, hvilke foranstaltninger der bør træffes for at løse de problemer, der er blevet identificeret som utilfredsstillende for flypassagererne.

I spørgsmålet om påstanden om en illoyal praksis i konkurrencesammenhænge er det rigtigt, at virksomheder, der indtager en dominerende stilling på det relevante marked, under visse betingelser kan misbruge denne dominerende stilling, som dette er defineret i artikel 82 i EF-traktaten. Da der imidlertid ikke foreligger yderligere oplysninger om den påståede misbrug blandt spanske luftfartselskaber, er det umuligt at fastslå, om EF-traktaten er blevet overtrådt.

(1) EFT L 290 af 23.10.1997, s. 18.

(2) EFT L 250 af 19.9.1984.